Дженифър Лопес
Дженифър Лин „Джей Ло“ Лопес - Афлек (), родена на 24 юли 1969 г., е известна американска актриса, певица, танцьорка, дизайнер, продуцентка и модна икона от пуерторикански произход.

Родена и израснала в Бронкс, Ню Йорк. Лопес говори английски и испански. Родителите ѝ са пуерторикански имигранти. Баща ѝ Дейвид е компютърен техник, а майка ѝ Гуадалупе е учителка в детска градина. По-голямата ѝ сестра Лесли днес е домакиня, която обича да пее опера, а по-малката ѝ сестра Линда е музикален редактор и репортер в нюйоркски медии. Родителите им са родени в Пуерто Рико, но се срещат чак когато и двамата емигрират в Америка. Бабата и дядото по майчина линия идват от Европа.

Джен започва уроци по пеене и танци на петгодишна възраст. На 12 постъпва в католическо училище, а след това завършва девическа гимназия. В тийнейджърските си години играе софтбол и тенис и се изявява като гимнастичка.

След като завършва училище, работи за кратко като секретарка в адвокатска кантора. В този период продължава да взема вечерни уроци по танци. На 18 бъдещата звезда напуска дома си, тъй като е в конфликт с майка си. За кратко е и танцьорка в групата на Джанет Джексън. Гуадалупе е в ужас от факта, че дъщеря ѝ възнамерява да се занимава с шоубизнес.

За свой кумир Дженифър определя Мадона. „Като бях малко момиче, ѝ се възхищавах толкова много. Тя беше една от първите, които заложиха на визията. Знаеше какво прави и ми беше стимул, докато мечтаех да бъда певица.“ Тя влиза в неписаната история на нарцисизма с цитата: „Мога да сервирам кафе, поставено на задника ми.“

Списание Billboard я поставя на 27 място сред артистите от 2000-те години, Time я включва в списъка на 25-те най-влиятелни испаноговорещи американци, а през 2012 г. списание Forbes я сочи като една от най-авторитетните знаменитости в света, а също я поставя на 38-о място в списъка на най-влиятелните жени в света.

През 2013 г. Дженифър Лопес е удостоена със звезда на Холивудската алея на славата (№ 2500). Богатството ѝ се оценява на 320 милиона долара (2014). През календарната 2019 година, според Forbes Джей Ло печели $43 млн., а в същата година общото ѝ богатство достига 400 млн. долара, тоест около 639 милиона български лева.

Филмова кариера 
През 1990 г. Дженифър започва и уроци по актьорско майсторство и скоро след това печели националното състезание за ролята на „Летящото момиче“ в хитовия сериал на Фокс „In Living Color“. Никой не би предположил, че едно от прекрасно танцуващите момичета може да стане някой ден актриса. Следват роли в други сериали като „South Central“, „Second Chance“ и „Hotel Malibu“. Светът отваря очите си за нейната хубост и талант след участието ѝ в два филма. Игралният ѝ дебют е в успешня филм на Грегъри Нава „Mi familia“ (1995). Най-одобряваният ѝ от критиците филм е „Selena“ (1997 г.), биографична история за едноименната певица, той ѝ носи номинация за Златен глобус и я превръща в първата актриса от латиноамерикански произход, която получава повече от 1 милион долара хонорар за филм. През 1998 г. деветият филм във филмографията на Лопес „Извън контрол“ /реж. Стивън Содърбърг/ е най-успешният в досегашната ѝ кариера. Номиниран е за две награди „Оскар“, а самата Дженифър попада сред претендентките за най-добра актриса на филмовите награди на MTV. Филмът с най-голям успех, в който тя участва, е Ще танцуваме ли? (2004 г.), заедно с Ричърд Гиър и Сюзън Сарандън и носи на създателите си печалба от 170 милиона долара.

През 2001 г. „Сватбеният агент“ е най-гледаният филм в САЩ, а нейният албум „Джей Ло“ е номер 1 в класацията на Billboard Top 200. Така Дженифър Лопес стана първата жена, която има едновременно номер 1 филм и номер 1 албум в една и съща седмица.

Музикална кариера 
Музикалната ѝ кариера е още по-успешна от актьорската. Тя стартира през 1999 г., като поп / R&B-изпълнителка, Джей Ло издава първия от общо осем свои албуми – „On the 6“ (1999 г.), „J.Lo“ (2001 г.), „J To Tha L-O! The Remixes“ (2002 г.), „This is me…then“ (2002 г.), „Rebirth“ (2005 г.), „Como ama Una Mujer“ (2007 г.), „Brave“ (2007 г.), „Love?“ (2011) и „A.K.A.“ (2014 г.). „On The 6“ излиза през 1999 г. и в него е включен сингъла „If You Had My Love“, който оглавява американския чарт за сингли 5 седмици и е един от най-големите хитове през 1999 г., както дуета „No me ames“ с Марк Антъни, който става хит по целия свят, но не е издаван в САЩ, макар че видеото му има добро представяне по американския музикален канал VH1, „Waiting For Tonight“ и „Let's Get Loud“, за които получава първите си номинации за Грами. Албумът се задържа 11 седмици в топ 20 на „Billboard“ и придобива платинен статус както в Щатите, така и в Европа. Въпреки че достига едва до осмо място в „Billboard Hot 100“, „Waiting for Tonight“ е обявена за най-лесно разпознаваемата песен на Дженифър Лопес. Клипът към парчето печели наградата на Billboard за най-добро поп видео, както и наградата на МТV за най-добро денс видео. Първите хитове на певицата-актриса от дебютния ѝ албум направо разместват пластовете в музикалната индустрия в края на миналия век. Това е динамичното If You Had My Love и разтърсващата балада в дует с бъдещия ѝ съпруг Марк Антъни No Me Ames. Дебютният ѝ албум става шест пъти платинен, само в САЩ се продават 2,9 милиона копия.

Джей Ло има четири номер 1 хита в „Billboard Hot 100“ – „If You Had My Love“, оглавил класацията през юни 1999 г., дуетът ѝ с Ja Rule „I’m Real“ достигнал до номер 1 през септември 2001 г., „Ain’t It Funny“ отново с Ja Rule застанал начело през март 2002 г. и „All I Have“ с LL Cool J– хит номер 1 през февруари 2003 г.

До март 2017 г., певицата е продала повече от 70 милиона записа в света.

Личен живот 
През 1997 г. Лопес се омъжва за кубинеца Оджани Ноа. Бракът им трае една година.

Връзката ѝ с Пъф Деди продължава от 1999 до 2001 г.

Следва двугодишен брак с нейни танцьор и хореограф Крис Джъд.

През октомври 2002 г. е сгодена за Бен Афлек, но през 2004 г. двойката се разделя.

На 5 юни 2004 г. се омъжва на тайна церемония за Марк Антъни. На 22 февруари 2008 г. се раждат близнаците Ема и Макс. През лятото на 2011 година Дженифър и Марк се разделят.

През 2012 г. Дженифър има връзка с танцьора Каспър Смарт, която приключва през 2014 г.

През февруари 2017 г. Лопес започва връзка с бейзболния играч Алекс Родригес,, а през 2019 г. се сгодяват. През 2021 г. двойката се разделя.

Скоро след това Дженифър Лопес е забелязана със своята стара любов Бен Афлек, с когото започва връзка отново. На 8 април 2022 те обявяват годежа си. На 16 юли двамата се женят в Лас Вегас.

Филмография 
 Омъжи се за мен (2021)
 Да свалиш Уолстрийт (2019)
 Ледена епоха: Големият сблъсък (2016) – Шира (глас)
 У дома (2015) – Луси (глас)
 „Lila & Eve“ (2015)
 Съседското момче (2015)
 Паркър (2013)
 Ледена епоха 4 (2012) – Шира (глас)
 Очаквай неочакваното (2012)
 План Б (2010)
 Певецът (2007)
 Граничен град (2007)
 Неизживян живот (2005)
 Свекървище (2005)
 Момиче от Джърси (2004)
 Ще танцуваме ли? (2004)
 Трудна свалка (2003)
 Петзвезден романс (2002)
 Достатъчно (2002)
 Ангелски очи (2001)
 Сватбеният агент (2001)
 Клетката (2000)
 Мравката Z (1998, озвучителка)
 Извън контрол (1998)
 Обратен завой (1997)
 Анаконда (1997)
 Селена (1997)
 Джак (1996)
 Влакът трезор (1995)
 Моето семейство (1995)
 Моето малко момиче (1986)

Дискография

Студийни албуми 
 1999 „On the 6“
 2001 „J.Lo“
 2002 „This is Me... Then“
 2005 „Rebirth“
 2007 „Como Ama Una Mujer“
 2007 Brave
 2011 Love?
 2014 A.K.A.
 2023 This Is Me... Now

Ремикс албуми 
 2002 „J to tha L-O! The Remixes“

Компилационни албуми 
 2004 On the 6 / J.Lo
 2010 Triple Feature
 2012 Dance Again... the Hits

EP албуми 
 2003 The Reel Me

Саундтрак албуми 
 2021 Marry Me

Сингли

Видео албуми 
 2000 „Jennifer Lopez: Feelin' So Good“
 2003 „Jennifer Lopez: Let's Get Loud“
 2003 „The Reel Me“

Видеоклипове

Турнета 
 2007 – Jennifer Lopez and Marc Anthony en Concierto
 2012 – ­Dance Again World Tour
 2012 – Enrique Iglesias & Jennifer Lopez Tour
 2016 – 2018 – Jennifer Lopez: All I Have
 2019 – It's My Party Tour

Концерти 
 2001 – ­Let's Get Loud

Аромати 
 2002 „Glow“
 2003 „Still Jennifer Lopez“
 2005 „­Miami Glow“
 2005 „Love at First Glow“
 2006 „­Glow After Dark“
 2009 „­Sunkissed Glow“
 2010 „­Blue Glow“
 2010 „­L.A. Glow“
 2012 „Glowing“
 2013 „­Forever Glowing“
 2013 "JLOVE
 2014 „Glowing Goddess“
 2015 „Rio Glow“

Източници

Външни препратки 

 Официален сайт